Giersbarg (Landkreis Veern)
Giersbarg () is en Oort in de Gemeen Langwedel in’n Landkreis Veern, Neddersassen. Binnen de Gemeen höört Giersbarg to de polietsche Oortschop Ädelsen.

Geografie 

De Oort liggt op de Achem-Veerner Geest, de hier in’n Noorden an dat Moor stött.

De Naveröörd sünd Steenbarg in’n Noorden, Grasdörp in’n Noordoosten, Langwedelermoor, Dauben, Lindholt un Cluvenhagen in’n Süüdoosten, Ädelsen in’n Süden, Hustäe un Bauen in’n Süüdwesten, Bauerholt in’n Westen un Bauermoor in’n Noordwesten.

Historie 

In Giersbarg leeg fröher ok de Swedenschanz, wat en ole Befestigungsanlaag weer.

Nöömt is de Oortsdeel na’n 28 Meter hogen Geestbarg mit’n sülven Naam, de en Stück in’n Noorden liggt. Op’n Giersbarg sülvs liggt vondaag de Oort Steenbarg.

Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Dauben in’n Kanton Achem höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Bauen in’n Kanton Achem.

De Oort hett vör 1852 to de Oostvaagdie von dat Gogericht Achem tohöört, dat 1852 denn to dat Amt Achem worrn is. Na 1885 weer dat in’n Kreis Achem. 1932 is de Kreis Achem mit’n Kreis Veern tohoopgahn un hett den ne’en un grötteren Kreis Veern billt.

De Oort hett von öllers to de Buurschop un later de Gemeen Ädelsen mit bihöört, de an’n 1. Juli 1972 mit de Gemeenreform in Neddersassen Deel von de Gemeen Langwedel worrn is. Sietdem höört de Oort binnen de Gemeen to de Oortschop Ädelsen, de en egen Oortsraad un Oortsbörgermeester hett.

Inwahnertall

Religion 

Giersbarg is evangeelsch-luthersch präägt un höört to dat Kaspel von de Sigismund-Kark in Dauben.

För de Kathoolschen is de St.-Matthias-Kark in Achem tostännig.

De Doden warrt op’n Karkhoff Ädelsen begraven, de dicht bi Giersbarg liggt.

Weertschop un Infrastruktur 

För Giersbarg is de freewillige Füürwehr Ädelsen mit tostännig.

Verkehr 

Dör Giersbarg löppt de Kreisstraat 7, de in’n Noordoosten över Grasdörp na Hintzendörp/Stellsfellen an de Landsstraat 155 ran geiht un in’n Süden na Ädelsen an de L 158.

De nächste Autobahn is de Autobahn 27 (Afsnidd Bremen–Wasra), de direkt dör den Oort dör löppt. De Opfohrt 24b Langwedel liggt aver eerst so söss Kilometer in’n Süüdoosten von Giersbarg an de K 9.

De nächste Bahnhoff is so bi annerthalv Kilometer wied weg in’n Süden de Bahnhoff Ädelsen an de Bahnlien Wunsdörp–Bremen.

Footnoten 

Oort
Landkreis Veern